Trump besig om handelsoorlog te wenPres. Donald Trump van die VSA. (Argieffoto: Susan Walsh, AP) Die handelsoorlog tussen die Verenigde State van Amerika en sommige van sy grootste en belangrikste handelsvennote, is besig om in die guns van die Amerikaners beslis te word. Tydens die Amerikaanse verkiesingsveldtog van 2016 het Donald Trump, toe die Republikeinse Party se kandidaat vir president, keer op keer aan kiesers belowe dat hy onbillike handelspraktyke van lande soos China en Mexiko gaan beveg. Dit is grootliks hierdie belofte wat meegebring het dat bloukraagwerkers in state soos Ohio, Pennsilvanië, Wisconsin en Michigan vir Trump gestem, en hom die presidentskap besorg het. Terwyl Trump se dreigemente om invoertariewe teen handelsvennote soos China, die Europese Unie en selfs buurlande soos Kanada en Mexiko in te stel, talle politici en kommentators (ook uit sy eie party) ontstel het, het hy eenvoudig sterk bly staan en ’n billike argument bly aanvoer dat, indien een land onbillike handelspraktyke toepas, ’n ander land nie maar net op ŉ grondslag van goeie teoretiese ekonomiese idees daardie onbillike praktyke kan ignoreer nie. Trump het die afgelope tyd selfs sover gegaan om wel invoertariewe, veral op produkte uit China in te stel. Die bekende Amerikaanse beleggingsbestuurder, Donald Luskin skryf in die Wall Street Journal dat Trump besig is om die handelsoorlog teen China te wen. Terwyl die Amerikaanse ekonomie tans baie sterk is, met die beste ekonomiese groei in meer as vyf jaar, bykans geen werkloosheid, ’n sterk dollar en aandelemarkte wat weer eens rekordhoë vlakke toets, is dieselfde nie vir China waar nie. Die Chinese aandelemarkte beleef ’n beermark en die Chinese geldeenheid, die yuan, het die afgelope week heelwat verswak. Intussen spartel groot Chinese maatskappye om produksie na ander Asiatiese lande met lae arbeidskoste te verskuif om sodoende Amerikaanse invoertariewe vry te spring. Die Chinese ekonomie is geweldig afhanklik van uitvoere na Amerika en Trump weet dit baie goed. Oor die afgelope paar dekades het China sy geldeenheid kunsmatig swak gehou teen die dollar ten einde die speelveld met Amerika in sy guns te hou. Daarmee saam volg China nog altyd ’n uiters proteksionistiese ekonomiese beleid wat self invoertariewe op talle Amerikaanse produkte insluit. Trump se antwoord hierop is eenvoudig – as julle jul ekonomie gaan beskerm, gaan ons dieselfde in Amerika doen. Behalwe vir invoertariewe het Trump tydens sy presidentsveldtog ook belowe om bestaande handelsooreenkomste te heronderhandel. Dit is dan ook presies waarmee hy die afgelope paar maande besig is en ook hier bewys hy en sy regering die kritici verkeerd. Selfs die linkse nuwe Mexikaanse president Andres Manuel López Obrador het onlangs na Trump uitgereik om ’n beter handelsooreenkoms tussen die lande te sluit. Die president van die Europese Kommissie Jean-Claude Juncker het verlede week inderhaas na Amerika gevlieg om met Trump oor invoertariewe samesprekings te voer. Ook hier is dit duidelik dat Trump sy sin gaan kry. Al waarvoor Trump vra, is dat indien Europa toegang tot die Amerikaanse mark sonder invoertariewe wil hê, dan wil Amerika ook toegang tot die Europese mark sonder invoertariewe hê. Dit lyk asof Donald Trump besig is om internasionale handelsverhoudinge heeltemal te herskik wat tot selfs groter vryhandel en minder handelsbeperkinge aanleiding kan gee. Dit kan net vir die hele wêreld goed wees.